[{"text_idx": "#000001", "text": "Udako Torneoko finala ostegun honetan erabaki da, finalerdietako azken partidak lehiatu ondoren, Mikel Inuntziagaren taldeak eskuratu duelarik bigarren txartela"}, {"text_idx": "#000002", "text": "Hamabi pilotarik eta lau entrenatzailek abiatutako Plazandreak saioa azken txanpan da dagoeneko. Zazpi astetako txapelketa lehiatu baten ostean, LABORAL KUTXA Udako Torneoa bere unerik gorenera heldu da eta dagoeneko badakigu Irungo Urantzu pilotalekuan (20.00etan hasita), zein bi taldek jokatuko duten hilaren 27ko final handia Bilboko Bizkaia pilotalekuan."}, {"text_idx": "#000004", "text": "Bi taldeek partida kopuru bera irabazi zuten lehen itzulian baina hori bai, bigarren jardunaldian elkarren aurka aritu zirenean, Naroa Elizalderen taldea nagusitu zen 2-1. Orduko hartan, buruz buruko lehiak erabakigarriak suertatu ziren eta Amaia Aldaik bi partidak irabazi zizkion Leire Garairi."}, {"text_idx": "#000006", "text": "Ez hori bakarrik, ikusmin handia sortu duen zita horretan \u2013600 lagunek bertatik bertara ikusi ahal izango dituzte egungo neska pilotaririk onenek jokatuko dituzten hiru partidak\u2013 gorriz jokatzeko eskubidea ere lortu dute."}, {"text_idx": "#000007", "text": "Ligaxkan bezala, Amaia Aldaik eta Leire Garaik jokatu dute kaiolako lehen partida, baina oraingo honetan Dimako aurrelariak lan handiak izan ditu arabarrari 12-8 irabazteko. Lehia gogorra eta polita izan da bi pilotari gazteen artekoa, 166 pilotakada gurutzatu dituzte 26 minututan eta azkenean bizkaitarrak eraman du lehen puntua."}, {"text_idx": "#000008", "text": "Ez da horrenbesteko orekarik izan bigarrenean, binakakoan, eta Iera Agirre eta Arrate Bergara erraz antzean nagusitu zaizkie Ainhoa Ruiz de Infante eta Maite Ruiz de Larramendiri (12-5), finalerako txartela eskuratuz. Leitzarra eta bergarakoa nagusi izan dira partida osoan zehar eta 25 minutu baino ez dituzte behar izan puntu erabakigarria eskuratzeko."}, {"text_idx": "#000009", "text": "Dena, edo ia dena erabakita zen arren, \u2013 tantoen arabera finalean gorriz nor arituko zen zegoen jokoan\u2013 Ainhoa Ruiz de Infante eta Arrate Bergarak jokatu dute jaialdiko hirugarren partida eta oso lehia estua eskaini dute, emozioz beterikoa. Tanto bakarragatik izan bada ere (12-11) Otxandioko aurrelariak bere taldea esku hutsik ez joatea lortu du."}, {"text_idx": "#000015", "text": "Fusto eta Gaubeka, Pala Banakakoaren finalerdietara"}]